3. การประกอบธุรกิจของแต่ละสายผลิตภัณฑ์

  3.1 ลักษณะผลิตภัณฑ์และบริการ

ในด้านผลิตและจัดจำหน่าย บริษัทฯ ได้รับการแต่งตั้งจากจาก เป๊ปซี่-โคลา อินเตอร์เนชั่นแนล,
นิวยอร์ค ให้เป็นผู้ผลิต และจำหน่ายน้ำอัดลม โดยใช้เครื่องหมายการค้า เป๊ปซี่ เป๊ปซี่ ทวิสต์
มิรินด้า เซเว่นอัพ เมาเทนดิว และ คลับ รวมทั้งหัวน้ำเชื่อม ภายใต้เครื่องหมายการค้า เป๊ปซี่
มิรินด้า เซเว่นอัพ ภายในราชอาณาจักร โดยไม่มีการกำหนดวันสิ้นสุดของสัญญา
และมีเงื่อนไขสำคัญคือจะต้องซื้อหัวน้ำเชื้อซึ่งเป็นวัตถุดิบหลักในการผลิตจากบริษัทเป๊ปซี่-โคล่า
หรือบริษัทในเครือ
รวมทั้งต้องรักษาคุณภาพของผลิตภัณฑ์ที่ใช้เครื่องหมายการค้าดังกล่าวให้อยู่ในมาตรฐานที่กำหนด
อนึ่งสิทธิในการผลิตและจัดจำหน่ายดังกล่าวไม่สามารถโอนมอบให้ผู้อื่นได้ นอกจากนี้บริษัทฯ
ยังเป็นผู้ผลิต และจำหน่ายน้ำดื่มบริสุทธิ์ ภายใต้เครื่องหมายการค้า "คริสตัล" และเป็นผู้ผลิต
และจัดจำหน่ายเครื่องดื่มชาลิปตันให้กับ บริษัท ยูนิลีเวอร์ ไทย โฮลดิ้งส์ จำกัด

ในด้านการจัดจำหน่าย บริษัทฯ เป็นผู้จัดจำหน่ายเครื่องดื่ม “เอ็ม-100 และ เอ็ม-150” ให้กับ
บริษัท โอสถสภา จำกัด และได้คืนสิทธิการจัดจำหน่ายสินค้าดังกล่าวให้กับเจ้าของสินค้าเมื่อ 1
กันยายน 2545 และได้เป็นผู้จัดจำหน่ายเครื่องดื่มชูกำลัง “คาราบาวแดง” ให้กับ บริษัท
คาราบาวตะวันแดง จำกัด ตั้งแต่เดือนตุลาคม 2545 เป็นต้นมา
นอกจากนี้ยังเป็นผู้จัดจำหน่ายนมถั่วเหลือง “โย” ให้กับบริษัท เสริมสุข วายเอชเอส เบเวอร์เรจ
จำกัดด้วย

3.2 การตลาดและภาวะการณ์แข่งขัน

  เครื่องดื่ม ”น้ำอัดลม”

อุตสาหกรรมการผลิต และจัดจำหน่ายน้ำอัดลมเป็นอุตสาหกรรมขนาดใหญ่
ซึ่งต้องใช้เครื่องจักรทันสมัยในการผลิตและการควบคุมคุณภาพรวมทั้งแรงงานจำนวนมากในด้านการขนส่งและการจัดจำหน่ายสินค้าสู่มือผู้บริโภค
อุตสาหกรรมการผลิตน้ำอัดลมได้ก่อให้เกิดความเจริญ และการจ้างแรงงานในท้องที่นั้น ๆ
รวมทั้งเป็นแหล่งกำเนิดกิจการค้าย่อย อาทิเช่น รถเข็นขายน้ำ เพิงขายน้ำ เป็นต้น
ทั้งยังเป็นธุรกิจที่สนับสนุนอุตสาหกรรมอื่นๆ อีกเช่น อุตสาหกรรม น้ำตาล ขวดแก้ว ขวดพลาสติก
ลังพลาสติก ฝาจุกจีบ เป็นต้น

สภาพการแข่งขันของอุตสาหกรรมน้ำอัดลมเกิดขึ้นตลอดทั้งปี
ซึ่งในปัจจุบันอัตราการเจริญเติบโตของอุตสาหกรรมน้ำอัดลมไม่สูงนัก เนื่องจากมีเครื่องดื่มประเภทอื่น
เข้าสู่ตลาดเครื่องดื่มเป็นจำนวนมาก อาทิเช่น น้ำดื่มบริสุทธิ์ น้ำผลไม้ น้ำแร่ และอาหารนมเป็นต้น

ปัจจัยของความสำเร็จในการดำเนินธุรกิจน้ำอัดลมได้แก่ การมีสินค้าที่มีคุณภาพได้มาตรฐาน
การให้บริการที่ดี และการตอบสนองความต้องการของลูกค้าได้ตามเวลาที่เหมาะสม
ซึ่งโอกาสสำหรับการดำเนินธุรกิจเครื่องดื่มนั้นจะขึ้นอยู่กับการมีช่องทางการจำหน่ายที่เพิ่มขึ้น
การขยายตัวทางธุรกิจของลูกค้าเดิม อันได้แก่ ห้างสรรพสินค้า ร้านอาหารฟาส์ตฟู้ด
ร้านค้าสะดวกซื้อ เป็นต้น อัตราเจริญเติบโตของธุรกิจดังกล่าวขึ้นอยู่กับ
ปัจจัยพื้นฐานของเศรษฐกิจภายในประเทศเป็นสำคัญ

แนวโน้มการเจริญเติบโต และการพัฒนาของอุตสาหกรรมน้ำอัดลม
จะเป็นผลจากการขยายกิจกรรมทางด้านการตลาดเป็นเกณฑ์ ซึ่งรวมถึงการโฆษณา
การจัดการส่งเสริมการขาย การออกผลิตภัณฑ์ และบรรจุภัณฑ์ใหม่ ๆ
หรือการแนะนำสินค้ารสชาดใหม่เพื่อดึงดูดใจผู้บริโภค
เป็นผลให้การขยายตัวของอุตสาหกรรมมีอยู่อย่างต่อเนื่อง
ทั้งยังก่อให้เกิดการพัฒนาในอุตสาหกรรมเนื่องจากสภาพการแข่งขันสูง
จึงจำเป็นต้องพัฒนารูปแบบและวิธีการของกิจกรรมอยู่ตลอดเวลา ในปี 2545
บริษัทฯได้ออกผลิตภัณฑ์ใหม่ คือเป๊ปซี่ ทวิสต์ ซึ่งเป็นเครื่องดื่มรสโคล่าผสมมะนาว
ออกจำหน่ายทั่วประเทศ เพื่อเป็นการเสนอทางเลือกให้ผู้บริโภค
ซึ่งผลปรากฏว่าผลิตภัณฑ์ดังกล่าวได้รับความนิยมและตอบสนองอย่างดียิ่งจากผู้บริโภค

ตามที่ได้กล่าวมาแล้วว่าอุตสาหกรรมน้ำอัดลม มีสภาพการแข่งขันสูง ต้องมีการปรับตัวอยู่ตลอดเวลา
เพื่อให้ทันเหตุการณ์ ปัจจุบันคู่แข่งขันสำคัญมีเพียงไม่กี่บริษัทเท่านั้น สำหรับในปี 2545
จากการสำรวจข้อมูลทางด้านการขาย ของหน่วยงานภายในของบริษัทฯพบว่า
บริษัทฯมีส่วนแบ่งการตลาดสำหรับเครื่องดื่มน้ำอัดลมรวมทุกผลิตภัณฑ์อยู่ 49.8 เปอร์เซ็นต์
โดยมีสินค้าเป๊ปซี่ เป็นผู้นำด้านเครื่องดื่มน้ำดำ คือมีส่วนแบ่งการตลาดอยู่ 63.7 เปอร์เซ็นต์
ดังนั้นผู้ที่จะเข้ามาเป็นคู่แข่งขันรายใหม่ในอุตสาหกรรมนี้ จะต้องมีการลงทุนสูง
รวมทั้งมีบุคลากรที่มีประสบการณ์ เพื่อสร้างระบบจัดจำหน่าย
และสร้างให้สินค้าเป็นที่ยอมรับในตลาดได้ สำหรับความเป็นไปได้ที่จะมีสินค้าทดแทน บริษัทฯ
ประเมินว่าควรจะเป็นสินค้าคู่แข่งในปัจจุบันเท่านั้นเนื่องจากมีรสชาดใกล้เคียงกัน
ส่วนอำนาจต่อรองของผู้ซื้อจะขึ้นอยู่กับขนาดและจำนวนการซื้อ
หรือข้อตกลงร่วมกันว่ามีมากน้อยเพียงไร

น้ำดื่ม “ คริสตัล ”

กลยุทธ์ที่ใช้ในการส่งเสริมการตลาดเน้นที่ ชื่อเสียงของบริษัทฯ ว่าเป็นผู้ผลิตสินค้าที่มีคุณภาพ
เพื่อแข่งขันในตลาดน้ำดื่มซึ่งเป็นตลาดที่มีผู้แข่งขันในตลาดมากรายและไม่มีผู้ใดเป็นผู้นำด้านราคา
ผู้ผลิตน้ำดื่มรายย่อยส่วนใหญ่จะเป็นอุตสาหกรรมในครอบครัวที่ใช้ขบวนการผลิตแบบง่ายๆ
และครอบครองส่วนแบ่งตลาดที่ค่อนข้างจำกัด ปัจจุบันผู้ผลิตน้ำดื่มที่ครอบครองตลาดส่วนใหญ่ได้แก่
น้ำสิงห์ ของบริษัท บุญรอด บริวเวอรี่ จำกัด น้ำดื่มเพียวไลฟ์ ของ บริษัท เนสเล่ (ประเทศไทย)
จำกัด และน้ำทิพย์ของบริษัทไทยน้ำทิพย์ จำกัด ถึงแม้ว่าบริษัทฯ จะมีจุดแข็งในด้านคุณภาพของสินค้า
และมีระบบการจัดจำหน่ายที่มีประสิทธิภาพ แต่ก็ยังมีข้อเสียเปรียบในการจัดจำหน่ายสินค้านี้ คือ
บริษัทฯ ต้องเสียค่าใช้จ่ายในการส่งเสริมการขายเป็นจำนวนมาก
ในขณะที่ผู้ผลิตรายย่อยมากรายไม่มีค่าใช้จ่ายในส่วนนี้

ปัจจัยเสริมของความสำเร็จของน้ำดื่ม คริสตัล ที่สำคัญได้แก่
การเป็นสินค้ามีคุณภาพและได้มาตรฐานจนได้รับการรับรองจาก องค์กรน้ำดื่มของสหรัฐอเมริกา
โดยได้ใบรับรองคุณภาพจาก NFS และองค์กรน้ำดื่มนานาชาติแห่งเอเซีย ABWA (Asia Bottled
Water Association) และ
ซึ่งเป็นผลิตภัณฑ์น้ำดื่มเดียวในประเทศไทยที่ได้รับการรับรองดังกล่าวอยู่ในขณะนี้ นอกจากนี้
คริสตัลยังเป็นน้ำดื่มที่ได้รับการคัดเลือกให้เป็นน้ำดื่มบริการในการประชุม UNCTAD ครั้งที่ 10
ที่กรุงเทพ ในเดือนกุมภาพันธ์ 2543 นอกจากนี้ในปี 2545
บริษัทฯได้ปรับปรุงภาชนะบรรจุจากขวดเหลี่ยมมาเป็นขวดทรงกลม
พร้อมทั้งเพิ่มขนาดบรรจุจากเดิมขนาด 500 ซีซี มาเป็น 600 ซีซี โดยคงราคาขายปลีกไว้เท่าเดิม
จากปัจจัยเหล่านี้ประกอบกับการให้บริการที่ดี
และการตอบสนองความต้องการของลูกค้าอย่างรวดเร็วผ่านช่องทางการจำหน่ายน้ำอัดลมอันมีประสิทธิภาพของบริษัทฯ
ยอดจำหน่ายน้ำดื่มคริสตัลจึงมีปริมาณเพิ่มสูงขึ้นมากในปีที่ผ่านมา

เครื่องดื่ม ”ลิปตันไอซ์ที”

จากการที่บริษัทฯ มีความเชี่ยวชาญในธุรกิจน้ำอัดลมทั้งในด้านการผลิต และจัดจำหน่าย เมื่อบริษัท
ยูนิลีเวอร์ ไทยโฮลดิ้งส์ จำกัด ผู้ผลิตและจำหน่ายสินค้าอุปโภคและบริโภครายใหญ่ในเมืองไทย
ได้เปิดตลาดชาพร้อมดื่ม ลิปตันไอซ์ที ซึ่งมีทั้งในบรรจุภัณฑ์แบบกระป๋อง
และชนิดบรรจุขวดขึ้นในประเทศ จึงได้มอบหมายให้บริษัทฯเป็นผู้ผลิตและจัดจำหน่ายสินค้าดังกล่าว
ทำให้บริษัทฯเป็นบริษัทแรกของไทยที่ผลิตเครื่องดื่มครบวงจร
มีการจัดรายการเกี่ยวกับการส่งเสริมการขายต่างๆ โดยความร่วมมือประสานงานของทั้งสองบริษัท
จนทำให้ยอดจำหน่ายเพิ่มขึ้นอย่างรวดเร็ว และในปี 2545 บริษัทฯ
ได้เพิ่มเครื่องดื่มลิปตันไอซ์ทีในภาชนะบรรจุขวดพลาสติคขนาด 1.15 ลิตรอีกขนาดหนึ่ง
เพื่อเน้นเป้าหมายการบริโภคภายในครัวเรือนของเครื่องดื่มดังกล่าว

  เครื่องดื่ม “ เอ็ม ”

บริษัทฯ เป็นตัวแทนในการจัดจำหน่าย เครื่องดื่ม “เอ็ม” ให้กับบริษัท โอสถสภา จำกัด
โดยใช้เครือข่ายการกระจายสินค้าที่มีประสิทธิภาพของบริษัทฯ เครื่องดื่ม “เอ็ม ที่จัดจำหน่ายได้แก่
เอ็ม-100 และ เอ็ม-150 บริษัทฯ ได้คืนสิทธิการจำหน่ายเครื่องดื่มดังกล่าวให้กับผู้ผลิตตั้งแต่ 1
กันยายน 2545 เป็นต้นมา

  เครื่องดื่ม “ คาราบาวแดง ”

หลังจากคืนสิทธิการจัดจำหน่ายเครื่องดื่มเอ็มให้กับบริษัท โอสถสภา จำกัด ในเดือนกันยายน 2545
แล้ว บริษัทฯ ได้หันมาทำสัญญาเป็นตัวแทนจำหน่าย เครื่องดื่ม “คาราบาวแดง”
เครื่องดื่มชูกำลังตัวใหม่ ให้กับบริษัท คาราบาวตะวันแดง จำกัด
โดยเริ่มออกจำหน่ายตั้งแต่ปลายเดือนตุลาคม 2545 เป็นต้นมา
ด้วยเครือข่ายการกระจายสินค้าที่มีประสิทธิภาพของบริษัทฯ
ประกอบกับความชำนาญในธุรกิจเครื่องดื่มชูกำลังมากว่า 17 ปี
และความแข็งแรงของแบรนด์สินค้าเอง ยอดจำหน่ายเครื่องดื่ม “คาราบาวแดง”
ได้เพิ่มขึ้นอย่างรวดเร็ว ภายหลังจากวางจำหน่ายสินค้าได้เพียง 2 เดือนเศษเท่านั้น

เครื่องดื่ม “โย”

บริษัทฯได้ร่วมลงทุนกับบริษัท โย เฮียบ เส็ง จำกัด จากประเทศสิงคโปร์ จัดตั้งบริษัท เสริมสุข
วาย เอช เอส เบเวอร์เรจ จำกัด ขึ้นเพื่อผลิตนมถั่วเหลือง และน้ำผลไม้อื่น ๆ
จำหน่ายในประเทศไทย โดยให้ บริษัทฯ เป็นผู้จัดจำหน่ายกระจายสินค้าให้
เครื่องดื่มนมถั่วเหลืองเป็นเครื่องดื่มบำรุงร่างกาย และเสริมสร้างพลานามัยให้กับผู้บริโภค
ตรงตามกระแสความต้องการปัจจุบันซึ่งผู้บริโภคเน้นถึงผลิตภัณฑ์เสริมคุณค่าและพลานามัยมากกว่าแต่ก่อน
จึงเป็นโอกาสที่ยอดขายนมถั่วเหลือง“โย” จะเพิ่มขยายได้มากขึ้นหลังจากได้ออกวางตลาดในปลายปี
2542 ผู้นำส่วนแบ่งการตลาดได้แก่ ไวตามิลค์

  การจัดหาผลิตภัณฑ์และการบริการ

  วัตถุดิบสำคัญในการการผลิตจัดหาจากแหล่งต่างๆ ดังนี้

หัวน้ำเชื้อ เป๊ปซี่ เป๊ปซี่ ทวิสต์ มิรินด้า เซเว่นอัพ เมาเทนดิว และ คลับ จัดซื้อจาก บริษัท
เป๊ปซี่-โคลา (ไทย) เทรดดิ้ง จำกัด ซึ่งเป็นผู้นำเข้าจากต่างประเทศ

หัวน้ำเชื้อ ชาลิปตัน รสพีชและเลมอน จัดซื้อจาก บริษัท ยูนิลีเวอร์ ไทย โฮลดิ้งส์ จำกัด
ซึ่งเป็นผู้นำเข้าจากต่างประเทศ

วัตถุดิบอื่นเป็นวัตถุดิบในประเทศ เช่น น้ำตาล น้ำเชื่อมเหลวไฮฟรุคโตส 42%
ก๊าซคาร์บอนไดออกไซด์ เคมีภัณฑ์ ขวดแก้ว ฝาจุกเกลียว ฝาจุกจีบ ลังพลาสติก ขวด PET กระป๋อง
และกล่องกระดาษ

ไม่มีการซื้อวัตถุดิบจากผู้จำหน่ายรายใดเกินกว่า 30 %

บริษัทฯ มีโรงงานผลิตสินค้าเพื่อจำหน่าย 5 แห่ง ดังนี้

1)  โรงงานปทุมธานี ตั้งอยู่เลขที่ 63 ถนนนนทบุรี-ปทุมธานี ตำบลบางแขยง อำเภอเมือง
    จังหวัดปทุมธานี

2)  โรงงานนครราชสีมา ตั้งอยู่เลขที่ 211 หมู่ที่ 4 ถนนนครราชสีมา-กบินทร์บุรี อำเภอเมือง
    จังหวัดนครราชสีมา

3)  โรงงานนครสวรรค์ ตั้งอยู่เลขที่ 72 ถนนพหลโยธิน ตำบลนครสวรรค์ออก อำเภอเมือง
    จังหวัดนครสวรรค์

4)  โรงงานสุราษฎร์ธานี ตั้งอยู่เลขที่ 11 หมู่ 5 ถนนเอเซีย 41 ตำบลท่าโรงช้าง อำเภอพุนพิน
    จังหวัด สุราษฎร์ธานี

5)  โรงงานชลบุรี ตั้งอยู่เลขที่ 700/369 หมู่ที่ 6 ตำบลหนองไม้แดง อำเภอเมืองชลบุรี จังหวัด
    ชลบุรี

กำลังการผลิตและปริมาณการผลิต

  ------------------------------- ------------- ------------- -------------
                                  ปี 2545        ปี 2544        ปี 2543

  กำลังการผลิตเต็มที่                                              
  (หน่วย:ขวดต่อชั่วโมง)                                           

  น้ำอัดลม                          35,023        32,765        32,765

  ปริมาณการผลิตจริง                                              
  (หน่วย:ขวดต่อชั่วโมง)                                           

  น้ำอัดลม                          28,152        26,932        24,772

  การใช้กำลังการผลิต (%)             80.4          82.2 %        75.6%

  อัตราเพิ่มของปริมาณการผลิต (%)       +4.5          +8.7 %        +9.8%
  ------------------------------- ------------- ------------- -------------

บริษัทฯเริ่มดำเนินการผลิต ผลิตภัณฑ์น้ำอัดลมในขวด PET จากโรงงานชลบุรี ตั้งแต่ เดือนพฤษภาคม
2545 เป็นต้นมา

สินค้าประเภทเครื่องดื่มชูกำลังที่บริษัทเป็นตัวแทนจำหน่าย ได้แก่
เครื่องดื่มภายใต้เครื่องหมายการค้า “เอ็ม” ของบริษัท โอสถสภา จำกัด จนถึง 1 กันยายน 2545
บริษัทฯได้คืนสิทธิการจำหน่ายสินค้าดังกล่าวให้บริษัท โอสถสภา จำกัดจัดจำหน่ายเอง
รวมเวลาทั้งสิ้น 17 ปีที่บริษัทเป็นผู้จัดจำหน่ายเครื่องดื่มดังกล่าว ในเดือนเดียวกัน
บริษัทฯได้ทำสัญญาเป็นผู้จัดจำหน่ายเครื่องดื่มชูกำลังตัวใหม่ภายใต้เครื่องหมายการค้า
“คาราบาวแดง” ให้กับบริษัท คาราบาวตะวันแดง จำกัด
ซึ่งผลิตภัณฑ์ตัวใหม่นี้ได้เริ่มออกจำหน่ายตั้งแต่ปลายเดือนตุลาคม 2545 เป็นต้นไป

สินค้าสำเร็จรูปที่บริษัทเป็นตัวแทนจำหน่าย ของ บริษัท เสริมสุข วายเอชเอส เบเวอร์เรจ จำกัด
ได้แก่ นมถั่วเหลือง “โย” โดยบริษัทฯได้ทำ
สัญญาเป็นผู้จัดจำหน่ายสินค้าภายใต้เครื่องหมายการค้าดังกล่าวแต่เพียงผู้เดียวในประเทศไทยตามราคาและเงื่อนไขที่ตกลงกันไว้

  ผลกระทบต่อสิ่งแวดล้อม

  การบำบัดน้ำเสีย

จากการดำเนินธุรกิจมาเกือบ 50 ปี บริษัท เสริมสุข จำกัด (มหาชน)
ได้ตระหนักถึงปัญหาสิ่งแวดล้อมมาโดยตลอด โดยตั้งแต่ระยะแรกของการดำเนินการ บริษัทฯ
เป็นบริษัท แรก ๆ ที่ริเริ่มนำระบบบำบัดน้ำเสียที่ได้มาตรฐานมาใช้
จนกระทั่งเป็นที่ยอมรับมีผู้ขอเข้าเยี่ยมชม เพื่อศึกษาเป็นแนวทางสำหรับค้นคว้าหาความรู้ ของบริษัทฯ
ต่างๆ ตลอดจน นักเรียน นิสิต นักศึกษา ซึ่งบริษัทฯ ยินดีเผยแพร่ วิทยาการ
ดังกล่าวให้กับบุคคลทั่วไป

บริษัทฯ ได้ขยายธุรกิจ โดยมีการตั้งโรงงานเพิ่มขึ้นในจังหวัดต่าง ๆ อีกหลายแห่ง
ในแต่ละแห่งก็จะมีระบบบำบัดน้ำเสีย ที่ได้มาตรฐาน ตามที่ทางราชการกำหนด
ทั้งนี้เป็นผลจากการที่บริษัทฯได้ตระหนักถึงความรับผิดชอบต่อสังคม
ซึ่งถือว่าเป็นผู้ที่มีอุปการะคุณต่อบริษัทฯ และเพื่อเสริมสร้างสิ่งแวดล้อมที่ดี สำหรับประชาชนชาวไทย

โดยเฉพาะอย่างยิ่งโรงงานของบริษัทฯ ที่ปทุมธานี ซึ่งตั้งอยู่ริมแม่น้ำเจ้าพระยา
อันเป็นแม่น้ำสายสำคัญ และถือว่าเป็นเส้นเลือดใหญ่ของประเทศ โดยบริษัทฯ
ได้เห็นถึงความสำคัญดังกล่าว จึงได้ลงทุนสร้างระบบบำบัดน้ำเสียที่มีประสิทธิภาพสูง
ด้วยงบเงินลงทุนเกือบ 50 ล้านบาท เพื่อบำบัดน้ำทิ้งก่อนที่จะระบายลงสู่แม่น้ำเจ้าพระยา
ตามมาตรฐานที่กำหนดโดยกระทรวงอุตสาหกรรม และกรมเจ้าท่ากระทรวงคมนาคม ดังนี้

+-------+-------+-------+-------+-------+-------+-------+--------+
|       | PH    | BOD   | COD   | TSS   | TDS   | TKN   | Grease |
|       |       | (ppm) | (ppm) | (ppm) | (ppm) | (ppm) | & Oil  |
|       |       |       |       |       |       |       |        |
|       |       |       |       |       |       |       | (ppm)  |
+-------+-------+-------+-------+-------+-------+-------+--------+
| Sta   | 5.    | ≤ 20  | ≤ 120 | ≤ 50  | ≤     | ≤ 100 | ≤ 5    |
| ndard | 5-9.0 |       |       |       | 3000  |       |        |
+-------+-------+-------+-------+-------+-------+-------+--------+

การพัฒนาการขนส่งทางน้ำ ลดปัญหามลพิษ ตามที่บริษัทฯ
ได้เป็นผู้ริเริ่มระบบการขนส่งทางน้ำเป็นรายแรกตั้งแต่ปี 2523
และได้พัฒนามาอย่างต่อเนื่องจนกระทั่งในปัจจุบันเสริมสุขมีเรือลากจูงทั้งสิ้น 3 ลำ และเรือลำเลียง
5 ลำแต่ละลำสามารถบรรทุกเครื่องดื่มได้ถึง 8,640 ลังหรือเท่ากับรถลำเลียง 10 คัน
ซึ่งการใช้ระบบขนส่งทางน้ำ นอกจากจะช่วยลดค่าใช้จ่ายในการขนส่งสินค้าแล้ว
ที่สำคัญคือช่วยลดปัญหามลพิษและความคับคั่งของการจราจรทางบก
ตลอดจนช่วยประหยัดพลังงานเชื้อเพลิงให้กับประเทศอีกด้วย

ในระบบการกำจัดวัตถุดิบเหลือใช้ บริษัทฯมีระบบกำจัดอย่างมีประสิทธิภาพ
และไม่มีปัญหาด้านสิ่งแวดล้อมหรือปัญหาด้านกฎหมายอื่นใด ตลอดปีที่ผ่านมา

4.  งานที่ยังไม่ได้ส่งมอบ

  -ไม่มี-